Wara lejl taħseb u tiftakar, tonfoħ u titqalleb, toħlom u tindiehex, Kelsey qamet filgħodu b'telqa kbira fuqha. Rasha kienet ittektek bi wġigħ tedjanti u bilkemm kellha aptit tieħu l-cornflakes bil-ħalib li kienet lestitilha n-nanna Delina. "X'għandek, Kelsey?" staqsietha meta ratha hekk mitluqa u wiċċha mqarras. "Xejn, nann. Ftit uġigħ ta' ras. Issa jgħaddili." "Imma b'xejn ma jgħaddilekx. Ħalli nġiblek żewġ aspirini." U fetħet il-kexxun tal-kabord mnejn kienet ħarġet il-kuruna, ħadet il-pakkett tal-aspirini u newlet tnejn lil Kelsey. "Hawn, ħa," qaltilha. "Ħudhom mal-ħalib." Li kien għaliha Kelsey ma kinitx teħodhom, imma n-nanna tant insistiet li t-tfajla kellha tobdi. L-iskola waslet titbandal qisha dgħajsa fil-maltemp, u la kellha aptit tkompli ma' sħabha u wisq inqas issegwi l-lezzjonijiet tal-għalliema. Għamlet ġurnata qisha ħassa midbiela u meta marret id-dar qalet lil ommha li ma kinitx tiflaħ u telgħet f'kamritha biex tipprova torqod siegħa bit-tama li tirkupra l-enerġija mitlufa. Xħin ratha hekk ommha mteddet ftit hija wkoll u rnexxielha traqqad lil Darren maġenbha. Meta Kelsey qamet, inħaslet, iffriskat ftit, u ħassitha ħafna aħjar. Kielet xi ħaġa ħafifa u qalet lil ommha li kienet sejra tagħmel il-homework ma' seħbitha Ritienne u wara tibqa' sejra għand in-nanna. Għalkemm b'nofs qalb il-homework għamiltu, imma mbagħad ma marritx għand in-nanna kif kienet wiegħdet lil ommha. Hi u Ritienne kienu ħaduha drawwa li għall-ħabta tas-sebgħa joħorġu jagħmlu passejn u aktarx li jisġiċċaw fil-bar tal-każin tal-banda. Il-bar tal-każin San Pakomju kien il-post fejn Kelsey kienet sikwit tiltaqa' ma' sħabha. Kien il-post fejn xi wħud miż-żgħażagħ studenti tar-raħal kienu jmorru jqattgħu siegħa jew tnejn filgħaxija biex jiltaqgħu f'ambjent differenti minn tal-iskola u jistrieħu – jew jiskartaw – mill-istudju. U waqt li jbillu griżmejhom b'xi soft drink jew ice tea erħilhom itaqtqu fuq mitt ħaġa mid-dinja tagħhom. U daqqa jitlewmu u daqqa jiċċaċċraw, kienu jgħadduha tajjeb. Manuel, il-barman, kien raġel taz-zokkor. Kien jaf imur tajjeb kemm mal-adulti kif ukoll ma' dik iċ-ċorma żgħażagħ li kienu draw jiffrekwentaw il-bar tal-każin. Mill-esperjenza tiegħu ma wliedu kien jaf kemm iż-żgħażagħ għandhom gosti u interessi differenti minn tal-adulti. U meta ra li dawk l-adoloxxenti kienu qegħdin jiltaqgħu fil-bar kważi kuljum ried jara kif jagħmel u jirranġalhom rokna għalihom. Deherlu li aħjar ma jkunux ma' dawk l-irġiel magħmula, li wħud minnhom xejn ma kienu devoti ta' San Pakomju u kienu jżewqu kliemhom b'aċċessorji verbali li mhumiex ta' min itennihom hawnhekk. Tmiss mal-kamra kbira li kienet tintuża bħala bar, fil-każin kien hemm kamra oħra iżgħar li ma kellhiex użu partikulari. Kienu jżommu fiha siġġijiet spariġġati, xi żewġ imwejjed bil-wiċċ mibrux, xi kaxxi tal-birra u l-luminata, friġġ qadima bis-sadid dejjem ikabbar it-territorju tiegħu, u xi rimiżjoli oħra ta' din ix-xorta. Manuel ra kif għamel u, bil-għajnuna ta' xi soċji oħra tal-każin, naddaf u rranġa din il-kamra biex ġiet speċi ta' mini-bar għal dawk iż-żgħażagħ. U meta stedinhom biex jibdew jiltaqgħu hemm, dawn tgħidx kemm ħadu gost li kien se jkollhom post għalihom. Xejn ma ħabblu rashom għax is-siġġijiet kienu spariġġati, jew għax kien hemm xi żewġ barxiet fuq wiċċ l-imwejjed. Għall-kompetizzjoni marbuta ma' dan il-ktieb, ara paġna 25 tal-gazzetta KullĦadd